क्षमा ही धर्म है, क्षमा ही यज्ञ है, क्षमा ही वेद है और क्षमा ही शास्त्र है। क्षमा के स्वरूप को जानने वाला सबको क्षमा ही करता है। क्षमा ही ब्रह्म, भूत, भविष्य, तप, शौच, सत्य सब कुछ है। इस चराचर जगत को भी क्षमा ने ही धारण कर रखा है। तपस्वियों को, ज्ञानियों को, कर्मियों को जो गति मिलती है, उससे भी उत्तम गति क्षमावान पुरुषों को मिलती है। जो सब प्रकार से क्षमा को धारण किए होते हैं, उनको ब्रह्म की प्राप्ति होती है।